Datasets:
Agisight
/
ykr_data

Dataset card Data Studio Files
xet
 Community
text
stringlengths
0
1.28k
ӈудахана мэна ӈэсь, ӈудаханани мэна саюни таня”,
ӈопойхандо’ мамб”ни: ‹Хань”›, ханда. Ӈанихиндо’
мамб”ни: ‹Ту”›, тута. Хабихини мамб”ни: ‹Сертад›, сертаӈгуда». 10 Тикым’ намда, Иисус пысэй”,
36
Матфей 8
Пумнанда миндяха” тарем’ ма: «Ненэся нянда”
мадм’, Израильхана хибяхартахана тарця пунрёвам’
хо”мами яӈгу. 11 Нянда” мадм’, ӈока” ненэця” яля’
тарп’ няд, яля’ падё’ няд тута”, Авраам’ ня’, Исаак’
ня’, Иаков’ ня’ Нув’ Параӈодадавахана толь’ тяха’
ӈамдаӈгуд”. 12 Тикы параӈодадава’ ню”* пиняӈы
пэвдян’ питарманда”, таняна яр” ӈэӈгу”, тив” ирна”
ӈэӈгу”». 13Иисус юр” саю’ ерван’ тарем’ ма: «Хань”,
пунрёбцонд сер’ ӈэя». Хабида тикыринда ӈо” савума.
Иисус’ ӈока ненэцие савумда”ма
(Мк 1:29-34; Лк 4:38-41)
14 Иисус Пётр’ мят’ тю, ӈая’ ядёхона хаӈгурць
юседана Пётр’ пухуця’ небям’ манэ”ӈа. 15 Иисус’
ӈудаханда тебва’ сер’, не’ ӈаянда ядё хая, юркы”,
сиддо’ манзая”ла. 16 Пэвсюво”махаданда, Иисусан’
ӈока ня”маравым’ тэвра”. Иисус вадахана ӈылекы
питаръяда, хаӈгурти мал’ савумдэйда. 17Тикы сер”
Нум’ Вади вадета Исаия’ вади” сер’ ха”амванда
е”эмня тарем’ хая. Вадида тарцяць:
«Пыда ныхы”масьбина” Нянда мэйда,
хабцяӈо ханэйда».*
Иисус’ пумна хэва
(Лк 9:57-62)
18Иисус, Хэвхананда ӈока ненэцям’ манэць, Тохоламбадида то’ тяханя’ хэсь табэдэйда. 19Та’ мальӈгана
* 8:12 Тикы параӈодадавахад переня” – иудей”.
* 8:17 Ис 53:4.
Матфей 8
37
ӈопой Моисей’ Ватом’ теневана Нянда то, тарем’ ма:
«Тохолаӈгодаӈэ, ханяри’ хэб”нанд ӈод”, Пумнанд тутадм’». 20Иисус нянда ма: «Тён” ваӈготидо’ таня”, нув’
сармик” пидясавэй”, Ненэця’ Нюӈэ нюмдебадахав
Ӈэвамда мэсь яда яӈгу». 21Тохоламбадита ӈопойдо’
Нянда ма: «Нум’ Ервэй, нюрте”э’ нисями сюрманзь
си”ми ӈэдара”». 22Иисусхав нянда ма: «Хабэй” харто’
хабэйдо’ сюрпая”, пыдхавар Пумнани ту”».
Сата мерцям’ Янимда”мада
(Мк 4:35-41; Лк 8:22-25)
23Тадтикахад Иисус ӈанон’ тий”, Тохоламбадида
Пумнанда то”. 24Лакри’ тохона я”авлада мерцяӈэ хая,
ӈано хамб” ӈылворӈа. Иисусхав хоны. 25 Тохоламбадида Някунда то”, Сита сиде”, тарем’ ма”: «Нум’
38
Матфей 8
Ервэй, сидна” ӈэда”! Хавндархава”!» 26Пыда няндо’
ма: «Пунрабцора” тянёӈэ, ӈамгэ та’ пирувна сейда”
ябта”?» Тадтикахад юркы”, мерцям’, том’ хасерць
табэдаӈахаюда. Ся”нэрита нимня хэ”нёӈэ хая. 27Ненэцяӈгав” пысаӈга”, манзь пэрӈа”: «Тикы хибяди’?
Мерцяхарт”, тохорт, Муӈгананда мэ”?»
Ханзосядаха’ Савумда”мада
(Мк 5:1-20; Лк 8:26-39)
28 Иисус’ то’ тяханяӈы Гадара’* тер” ян’ тэв”махаданда, сидя ня”маравы Сита хоӈаха’. Хальмер”
пэ’ хоркадёхот тарпавэхэ’. Сацьри пилкабтёванди’
нид тикы сехэрэвна хибяхарт хэсь нида пирас”.
29Тад тёреванди’: «Нум’ Нюӈэ, нянани’ ӈамгэ Сел
таня? Ёльцяни’ таляри’ сидни’ танараванзь тюкон’
тон?» 30 Няданди’ ӈаха”на парась” ӈарка мандал”
хадырмы”. 31Ӈылека” Сита хынумба, ма”: «Сидна”
питарпат, парась” мандалт’ сидна” ӈэдара”». 32Пыда няндо’ тарем’ ма: «Хаяда”». Ӈылека” тарпахая,
парась” мандалт’ пакалъяд”. Тикыриндо’ парась”
мандал” надо’ нид таси’ санэй”, таминда ит’ пакалць ха. 33 Парась лэтмбадахав” хуныд”, хардан’
сюрбыд”. Тэв”махадандо’ неры серо, ня”маравэхэ’
няна хадкэвэсавэй’ мал’ ваде”ядо’. 34 Тикахавахад,
харад’ тер” Иисус’ нерад мал’ то”. Иисусм’ манэць
яхадандо’ хэсь Сита хынумби”.
* 8:28 Ю” Маркана ӈэда ӈопой мар”. Ханяӈы ӈудахана падвы
падарка”на «Гергесаӈэ», ӈани ханяӈы падарка”на «Герасаӈэ»
пады.
Матфей 9
39
Хэвда хабэйм’ Савумда”мада
(Мк 2:1-12; Лк 5:17-26)
91Иисус ӈанон’ тий”, том’ мада, Харта хардаханда
тэвы”. 2Нянда хэвда хабэйм’ пэӈа’ ниня тэвра”.
Пунрёбцомдо’ мание, Иисус хэвда хабэйн’ вахалъй”:
«Ебтов’, сеяр нёя пин”! Хэбяхыд няданд ха”мыд”».
3Тикахана ханяӈы” Моисей’ Ватом’ теневана” ихи”нато’ ма”: «Пыда Нувм’ вэву”ӈа». 4Иисусхав ибето’
ядэрабцом’ хамэда, тарем’ ма: «Пыдара” ӈамгэ сёнзьта” мюня вэва и’ ӈудм’ ня”амбида”? 5 Хуюм’ хэта
нензел”: ‹Хэбяхыд няданд ха”мыд”› няби ‹Юркад”,
ядэр”›? 6Теневаванда” нямна, я’ тир’ ниня хэбяхы
ха”аврава’ ныхы Ненэця’ Нюӈэ нюмдебадахана ӈа».
40
Матфей 9
Тадтикахад Иисус хэвда хабэйн’ тарем’ ма: «Юркад”,
пэӈар ня”ам”, мяканд хань”». 7Тиканда ӈод” юркы”,
мяканда хая. 8 Тикым’ манэць, ненэця” пысэйд”,
ненэцяӈг” тарця ныхым’ тавы Нувм’ саву”ӈа”.
Матфейм’ Хаё”мяда
(Мк 2:13-17; Лк 5:27-32)
9Иисус таняд ядванда сер’, ӈэва’ мирм’ ма”ламбалавахана ӈамдёда Матфейм’ нюбета ненэцям’ манэ”ӈа,
нянда ма: «Пумнани ту”». Матфей юркы”, Иисус’ пумна хая. 10Иисус мякана ӈаворманда мальӈгана, ӈока”
ӈэва’ мирм’ ма”ламбада”, хэбяхасавэй” ненэця” то”,
Тохоламбадита ня’, Нянанда ӈаворӈа”. 11 Фарисей”
тикым’ манэць, Тохоламбадахата ма”: «Ӈамгэ сидда”
Тохоламбадара” ӈэва’ мирм’ ма”ламбадаха”на, хэбяхасавэйха”на ӈаворӈа?». 12Иисусхав тикым’ намда, ма:
«Сензха”на лекар” тарабцода яӈгу, хаӈгуртаюмӈга”на
тара. 13Хаяда”, тикы ӈамгэ ӈэвам’ тохолара”: ‹Сялилмаюмд’ харвадм’, ханан’ нидм’›*. Тид” ӈэди хаманзь